Document ID: 31999L0026

Id-Direttiva tal-Kummissjoni 1999/26/KE
ta' l-20 ta' April 1999
li taddatta għall-progress tekniku d-Direttiva tal-Kunsill 93/94/KEE dwar l-ispazju għall-immuntar tal-pjanċa tar-reġistrazzjoni ta' wara ta' vetturi bil-mutur b'żewġ roti jew bi tlieta
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/61/KEE tat-30 ta' Ġunju 1992 li għandha x'taqsam ma' l-approvazzjoni tat-tip ta' vetturi bil-mutur b'żewġ roti jew bi tlieta [1], kif emendata mill-Att ta' l-Adeżjoni ta' l-Awstrija, il-Finlandja u l-Isvezja, u b'mod partikolari l-Artikolu 16 tagħha,
Wara li kkunsidrat id-Direttiva tal-Kunsill 93/94/KEE tad-29 ta' Ottubru 1993 li għandha x'taqsam ma' l-ispazju għall-immuntar tal-pjanċa tar-reġistrazzjoni ta' wara ta' vetturi bil-mutur b'żewġ roti jew bi tlieta [2], u b'mod partikolari l-Artikolu 3 tagħha,
(1) Billi d-Direttiva 93/94/KEE hija waħda mid-Direttivi separati tal-proċedura ta' l-approvazzjoni tat-tip tal-Komunità introdotta mid-Direttiva 92/61/KEE; billi d-dispożizzjonijiet tad-Direttiva 92/61/KEE li għandhom x'jaqsmu mas-sistemi ta' vetturi, komponenti u unitajiet tekniċi għalhekk japplikaw għal dik id-Direttiva.
(2) Billi l-iżviluppi fit-teknoloġija issa jippermettu li tiġi addattata d-Direttiva tal-Kunsill 93/94/KEE mal-progress tekniku; billi sabiex jiġi assigurat il-funzjonament xieraq tas-sistema ta' l-approvazzjoni tat-tip bħala ħaġa sħiħa, huwa għalhekk neċessarju li jiġu ċċarati jew kompletati xi dispożizzjonijiet tad-Direttiva kkonċernata.
(3) Billi għal dan il-għan huwa neċessarju li jiġu adattati d-dispożizzjonijiet li għandhom x'jaqsmu mal-kondizzjonijiet ta' tagħbija tal-vetturi meta titkejjel l-inklinazzjoni u dawk li għandhom x'jaqsmu mad-dimensjonijiet ta' l-ispazji għall-immuntar tal-pjanċa ta' reġistrazzjoni ta' wara ta' kwadriċikli armati b'body kif ukoll sabiex il-Figura 1 tiġi allinjata fuq il-pożizzjoni attwali tal-vetturi matul it-testijiet u li jiġu speċifikati aħjar ċerti referenzi fid-dokument ta' informazzjoni.
(4) Billi l-miżuri previsti f'din id-Direttiva huma skond l-opinjoni tal-Kumitat għall-Adattament mal-Progress Tekniku stabbilit mill-Artikolu 13 tad-Direttiva tal-Kunsill 70/156/KEE [3], kif emendata l-aħħar mid-Direttiva 98/91/KE tal-Parlament Ewropew u tal-Kunsill [4],
ADOTTAT DIN ID-DIRETTIVA:
L-Artikolu 1
L-Anness tad-Direttiva 93/94/KEE qiegħed b'hekk jiġi emendat skond l-Anness ta' din id-Direttiva.
L-Artikolu 2
1. B'effett mill-1 ta' Jannar 2000, l-Istati Membri ma għandhomx, għal raġunijiet li għandhom x'jaqsmu ma' l-ispazju għall-immuntar tal-pjanċa ta' reġistrazzjoni ta' wara:
- jirrifjutaw, fir-rigward ta' tip ta' vettura bil-mutur b'żewġ roti jew bi tlieta, li jagħtu l-approvazzjoni tat-tip tal-KE,
- jipprojibixxu r-reġistrazzjoni, il-bejgħ jew id-dħul fis-servizz ta' vetturi bil-mutur b'żewġ roti jew bi tlieta,
jekk l-ispazju għall-immuntar tal-pjanċa tar-reġistrazzjoni ta' wara jikkonforma mal-ħtiġiet tad-Direttiva 93/94/KEE kif emendata minn din id-Direttiva.
2. B'effett mill-1 ta' Lulju 2000, l-Istati Membri għandhom jirrifjutaw li jagħtu l-approvazzjoni tat-tip tal-KE għal kull tip ta' vettura b'żewġ roti jew bi tlieta għal raġunijiet li għandhom x'jaqsmu ma' l-ispazju għall-immuntar tal-pjanċa tar-reġistrazzjoni ta' wara jekk il-ħtiġiet tad-Direttiva 93/94/KEE, kif emendata minn din id-Direttiva, ma jkunux issodisfati.
L-Artikolu 3
1. L-Istati Membri għandhom jadottaw u jippubblikaw, mhux iktar tard mill-31 ta' Diċembru 1999, id-dispożizzjonijiet meħtieġa sabiex jikkonformaw ma' din id-Direttiva. Huma għandhom jinfurmaw lill-Kummissjoni dwar dan minnufih.
Huma għandhom japplikaw dawk id-dispożizzjonijiet mill-1 ta' Jannar 2000.
Meta l-Istati Membri jadottaw dawk id-dispożizzjonijiet, għandu jkollhom referenza għal din id-Direttiva jew ikollhom magħhom din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir din ir-referenza.
2. L-Istati Membri għandhom jikkomunikaw lill-Kumissjoni t-testi tad-dispożizzjonijiet ewlenin tal-liġi nazzjonali li huma jadottaw fil-qasam irregolat minn din id-Direttiva.
L-Artikolu 4
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 5
Din id-Direttiva qed tiġi indirizzata lill-Istati Membri.
Magħmula fi Brussel, fl-20 ta' April 1999.

Labels: 7
8